Lietuvos Respublikos Vyriausybė

nutarimas

DĖL VIEŠOSIOS ĮSTAIGOS MARIJAMPOLĖS KOLEGIJOS REORGANIZAVIMO PRIJUNGIMO PRIE VIEŠOSIOS ĮSTAIGOS MYKOLO ROMERIO UNIVERSITETO BŪDU, VALSTYBĖS TURTO PERDAVIMO PAGAL VALSTYBĖS TURTO PATIKĖJIMO SUTARTĮ IR LIETUVOS RESPUBLIKOS SEIMO NUTARIMO „DĖL LIETUVOS RESPUBLIKOS SEIMO 2009 M. LIEPOS 23 D. NUTARIMO NR. XI-411 „DĖL MYKOLO ROMERIO UNIVERSITETO STATUTO PATVIRTINIMO“ PAKEITIMO“ PROJEKTO PATEIKIMO LIETUVOS RESPUBLIKOS SEIMUI

2024 m. gegužės 22 d. Nr. 364

Vilnius

Vadovaudamasi Lietuvos Respublikos civilinio kodekso 2.97 straipsnio 3 dalimi, Lietuvos Respublikos mokslo ir studijų įstatymo 34 straipsnio 2 dalimi, 35 straipsnio 4 dalimi, 38 straipsnio 3 dalimi, 87 straipsniu, Lietuvos Respublikos viešųjų įstaigų įstatymo Nr. I-1428 pakeitimo įstatymo 2 straipsnio 16 dalimi, Lietuvos Respublikos viešųjų įstaigų įstatymo (įstatymo redakcija, galiojusi iki 2024 m. balandžio 30 d.) 15 straipsniu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 10 straipsniu, 23 straipsnio 1 dalimi, įgyvendindama Lietuvos Respublikos Vyriausybės 2024 m. vasario 21 d. nutarimą Nr. 138 „Dėl pritarimo viešosios įstaigos Marijampolės kolegijos reorganizavimui prijungimo prie viešosios įstaigos Mykolo Romerio universiteto būdu“, Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ 2.2 papunktį ir Lietuvos Respublikos Vyriausybės 2001 m. sausio 5 d. nutarimą Nr. 16 „Dėl valstybės turto perdavimo patikėjimo teise ir savivaldybių nuosavybėn“, Lietuvos Respublikos Vyriausybė nutaria:

1. Reorganizuoti nuo 2024 m. spalio 1 d. viešąją įstaigą Marijampolės kolegiją jungimo būdu prijungiant ją prie viešosios įstaigos Mykolo Romerio universiteto, kuriam pereina visos reorganizuojamos viešosios įstaigos Marijampolės kolegijos teisės ir pareigos.

2. Patvirtinti viešosios įstaigos Marijampolės kolegijos reorganizavimo jungimo būdu prijungiant ją prie viešosios įstaigos Mykolo Romerio universiteto sąlygas (pridedama).

3. Pritarti Lietuvos Respublikos Seimo nutarimo „Dėl Lietuvos Respublikos Seimo 2009 m. liepos 23 d. nutarimo Nr. XI-411 „Dėl Mykolo Romerio universiteto statuto patvirtinimo“ pakeitimo“ projektui ir pateikti jį Lietuvos Respublikos Seimui.

4. Pavesti Lietuvos Respublikos švietimo, mokslo ir sporto ministerijai įgyvendinti valstybės, kaip viešosios įstaigos Mykolo Romerio universiteto savininkės, turtines ir neturtines teises ir pareigas.

5. Perduoti viešajai įstaigai Mykolo Romerio universitetui Lietuvos Respublikos Seimui teikiamame tvirtinti Mykolo Romerio universiteto statute numatytai veiklai vykdyti valstybei nuosavybės teise priklausantį ir šiuo metu viešosios įstaigos Marijampolės kolegijos patikėjimo teise valdomą nekilnojamąjį turtą (pagal šio nutarimo priedą) valdyti, naudoti ir disponuoti juo patikėjimo teise pagal valstybės turto patikėjimo sutartį 99 metams.

6. Perduoti viešajai įstaigai Mykolo Romerio universitetui Lietuvos Respublikos Seimui teikiamame tvirtinti Mykolo Romerio universiteto statute numatytai veiklai vykdyti valstybei nuosavybės teise priklausantį ir šiuo metu viešosios įstaigos Marijampolės kolegijos patikėjimo teise valdomą nekilnojamąjį turtą − negyvenamąją patalpą – mokyklos patalpas (unikalus Nr. 1885-0000-3015:0004, bendras plotas − 4 317,21 kv. metro, perduodamas plotas − 4 317,21 kv. metro, likutinė vertė 2023 m. gruodžio 31 d. − 369 324,83 Eur), esančias Marijampolėje, P. Armino g. 92-4, valdyti, naudoti ir disponuoti juo patikėjimo teise pagal valstybės turto patikėjimo sutartį iki 2026 m. rugsėjo 1 d.

7. Nustatyti, kad perduodamo turto, nurodyto šio nutarimo 5 ir 6 punktuose, panaudojimas pagalbinei ekonominei veiklai vykdyti negali viršyti 20 procentų viešosios įstaigos Mykolo Romerio universiteto valdomos infrastruktūros metinio pajėgumo.

8. Įgalioti:

8.1. Švietimo, mokslo ir sporto ministeriją sudaryti šio nutarimo 5 ir 6 punktuose nurodyto turto valstybės turto patikėjimo sutartį;

8.2. socialinės apsaugos ir darbo ministrę, laikinai einančią švietimo, mokslo ir sporto ministro pareigas, Moniką Navickienę, o jai negalint dalyvauti – švietimo, mokslo ir sporto viceministrą Justą Nugarą atstovauti Lietuvos Respublikos Vyriausybei, svarstant nurodytą Seimo nutarimo projektą Lietuvos Respublikos Seime. Jeigu švietimo, mokslo ir sporto viceministras Justas Nugaras negali dalyvauti, Vyriausybei atstovauja švietimo, mokslo ir sporto viceministrė Agnė Kudarauskienė.

9. Pripažinti netekusiais galios:

9.1. Lietuvos Respublikos Vyriausybės 2010 m. liepos 21 d. nutarimą Nr. 1135 „Dėl Marijampolės kolegijos pertvarkymo“ su visais pakeitimais ir papildymais;

9.2. Lietuvos Respublikos Vyriausybės 2011 m. rugpjūčio 24 d. nutarimą Nr. 998 „Dėl Marijampolės kolegijos statuto patvirtinimo“ su visais pakeitimais ir papildymais.

10. Šio nutarimo 5, 6, 7 ir 9 punktai įsigalioja 2024 m. spalio 1 d.

Ministrė Pirmininkė	Ingrida Šimonytė

Socialinės apsaugos ir darbo ministrė,

laikinai einanti švietimo, mokslo ir sporto ministro pareigas	Monika Navickienė